DEĊIŻJONI TAL-KUMMISSJONI
tal-11 ta' Diċembru 2006
Lista ta' standards u/jew speċifikazzjonijiet għal netwerks u servizzi tal-komunikazzjoni elettronika, u faċilitajiet u servizzi assoċjati, li tissostitwixxi kull verżjoni preċedenti
(notifikat bid-dokument numru C(2006) 6364)
(Test b'rilevanza għaż-ŻEE)
(2007/176/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2002/21/KE tal-Parlament Ewropew u tal-Kunsill tas-7 ta' Marzu 2002 dwar kwadru regolatorju komuni għal networks u servizzi elettroniċi tal-komunikazzjonijiet (Direttiva Kwadru) (1), u b'mod partikolari l-Artikolu 17(1) tagħha,
Wara li kkonsultat il-Kumitat tal-Komunikazzjonijiet,
Billi:
(1)
Lista interim “ta' standards u/jew speċifikazzjonijiet għal netwerks u servizzi tal-komunikazzjoni elettronika, u faċilitajiet u servizzi assoċjati” ġiet ippubblikata fil-Ġurnal Uffiċjali tal-Komunitajiet Ewropej (2)
(2)
Il-lista interim ta' standards kienet tirreferi sew għall-qafas regolatorju skond id-Direttiva 90/387/KEE (3) u għal dak fis-seħħ, skond id-Direttiva 2002/21/KE Iż-żidiet u l-modifiki għal dik il-lista saru f'Marzu 2006 (4).
(3)
Jeħtieġ għalhekk li jsir progress lil hinn mil-lista interim u titfassal u tiġi ppubblikata lista ta' standards biex tissostitwixxi l-pubblikazzjonijiet imsemmija fuq.
(4)
Il-lista riveduta ta' standards tfasslet f'kooperazzjoni ma' l-esperti mill-Istati Membri u l-Istitut Ewropew għall-Istandards tat-Telkomunikazzjoni (ETSI).
ADOTTAT DIN ID-DEĊIŻJONI
Artikolu 1
Lista ta' Standards
1. B'dan hija stabbilita l-Lista ta' Standards u/jew speċifikazzjonijiet għal netwerks u servizzi tal-komunikazzjoni elettronika, u faċilitajiet u servizzi assoċjati.
Għandha tissostitwixxi l-verżjonijiet preċedenti tal-Lista ta' l-Istandards ippubblikata fil-31 ta' Diċembru 2002 u fit-23 ta' Marzu 2006.
Din il-pubblikazzjoni qiegħda ssir addizzjonalment għal-lista ta' standards għas-sett minimu ta' linji mikrija ppubblikati fil-Ġurnal Uffiċjali ta' l-Unjoni Ewropea tal-25 ta' Lulju 2003.
2. Il-Lista ta' Standards, kif stipulata fl-Anness, għandha tiġi ppubblikata fil-Ġurnal Uffiċjali ta' l-Unjoni Ewropea.
Artikolu 2
Id-Destinatarji
Din id-Deċiżjoni hija indirizzata lill-Istati Membri.
Magħmul fi Brussell, 11 ta' Diċembru 2006.